Indoneziyada dunyoda koronavirusdan o‘lim darajasi bo‘yicha eng yuqori ko‘rsatkichlar qayd qilinmoqda. Joriy haftada mamlakatda koronavirusdan kuniga 1,4 mingdan ko‘proq kishi vafot etgan. JSST shu munosabat bilan Indoneziya hukumatini qat’iy choralar kiritishga chaqirmoqda. Foto: EPA Joriy haftada Indoneziya pandemiya markazlaridan biriga aylandi. Mamlakatda oxirgi 5 hafta ichida koronavirusga chalinish holatlari 5 marotaba ko‘paygan. Mamlakatning 34 provinsiyasidan 13tasida kasallanish darajasi keskin oshib ketgan. JSST ushbu muammoni hal qilish uchun Indoneziyani qat’iy choralar ko‘rishga chaqirdi. Ayni vaqtda mamlakatda koronavirusga chalinganlar soni 3 mlndan oshgan, vafot etganlar soni 79 mingdan ko‘proqni tashkil qilmoqda. Oxirgi sutkada mamlakatda 49 mingdan ko‘proq yangi kasallanish holati va 1449ta o‘lim qayd qilingan.